**Lakossági tájékoztató**

Tájékoztatom a Tisztelt lakosságot, hogy a Kormány 2018. júliusi ülésén döntött arról, hogy téli rezsicsökkentésben támogatja azon háztartásokat, akik **korábban nem részesültek** lakossági földgázfogyasztók, illetve távhőszolgáltatást igénybevevők részére nyújtott téli rezsicsökkentési támogatásban. A kizárólag elektromos fűtési móddal rendelkező háztartások nem jogosultak az igénybejelentésre.

Háztartásonként 1 darab igénybejelentő lap kérhető a Zalaszentgróti Közös Önkormányzati Hivatal Szociális osztályán ügyfélfogadási időben. **Az igénylőlap benyújtási határideje 2018. október 15. napja, mely határidő elmulasztása jogvesztő.**

A TÁMOGATÁS **TERMÉSZETBENI**, TEHÁT **NEM PÉNZÖSSZEG KIFIZETÉSÉT JELENTI**. KIZÁRÓLAG FŰTŐANYAGRA VONATKOZIK, ÉS NEM FEDEZI PL: A SZÁLLÍTÁS ÉS DARABOLÁS KÖLTSÉGEIT.

Az igénybejelentő nyilatkozaton **rögzíteni szükséges az igényelt fűtőanyag fajtáját, amely később nem módosítható. Az igénybejelentő köteles a megigényelt természetbeni támogatás elszállításáról gondoskodni.**

A kérelmező személynek az adott háztartás a bejelentett lakóhelye vagy bejelentett tartózkodási helye kell, hogy legyen.

A Kormány 2018. október 31-ét követően dönt az önkormányzatonkénti támogatási összegről.

Tájékoztatom a tisztelt lakosságot, hogy az önkormányzat a benyújtott igénylések vonatkozásában előszűrést köteles végezni. A távhőszolgáltatónál ellenőrzi, hogy az igénybe vevő háztartás rendelkezik- e távhőszolgáltatási szerződéssel illetve az adott háztartásra már nyújtottak- e be igénybejelentést. Ezentúl a Belügyminisztérium Országos Katasztrófavédelmi Főigazgatósága adminisztratív és helyszíni, szúrópróbaszerű vizsgálatot végez. Amennyiben a vizsgálat eredményeként valószínűsíthető, hogy az igénybejelentő rosszhiszeműen járt el, az önkormányzatnak szabálysértési vagy – minősítő körülmény fennállása esetén- büntető eljárást kell kezdeményeznie

A téli rezsicsökkentés igényléséhez igénybejelentő nyilatkozat továbbá az Adatkezelési tájékoztató letölthető.